**Sajtóközlemény**

Ezúton tisztelettel tájékoztatom, hogy **a Pécsi Tudományegyetem Ibero-Amerika Központja 2019. május 6-10. között XX. alkalommal** szervezi meg a spanyolul-portugálul beszélő világ bemutatását célzó tudományos-kulturális rendezvénysorozatát, az **Ibero-Amerika Hetet**. A 2000. év májusa óta minden évben megszervezett tudományos és kulturális találkozó elnevezése a spanyol és portugál nyelvet beszélő európai és latin-amerikai országokat jelöli, alapvető célkitűzése a spanyol és portugál nyelvű civilizáció színvonalas programok segítségével történő bemutatása, továbbá Magyarország, Közép-Európa és az ibero-amerikai világ oktatási és kulturális kapcsolatainak, tudományos együttműködéseinek elősegítése.

Folytatva az uniós csatlakozásunk után megrendezett Ibero-Amerika Hetek nemzetközi tudományos konferenciáinak hagyományait, valamint kapcsolódva Ibero-Amerika és Európa történelmének jelentős csomópontjaihoz, a **2019. május 6-10 között megszervezendő nemzetközi kollokvium** **a „La globalidad del espacio, los espacios de la globalidad: Ibero-América, 1519-2019”** („A tér globalitása, a globalitás terei: Ibero-Amerika, 1519-2019”)címet viseli.

Annak érdekében, hogy tovább erősíthessük a Pécsi Tudományegyetem Ibero-Amerika Központja nemzetközi tudományos kapcsolatrendszerét, a nemzetközi konferencián számítunk többek közt az alábbi egyetemek Ibero-Amerikával foglalkozó kutatóintézeteinek részvételére: Varsói Egyetem (Lengyelország), La Laguna (Spanyolország), Vest din Timişoara (Románia) részvételére. Hasonlóan várjuk azon egyetemek szakértőit, amelyekhez Erasmus és más egyetemközi kapcsolatok jóvoltából szoros és gazdag együttműködések fűzik központunkat, így a belgrádi Megatrend Egyetem (Szerbia), valamint Universidad Santiago de Chile, Pontificia Universidad Católica de Concepción (Chile), az Universidade de São Paulo (Brazília) és az Universidad Michoacana de San Nicolas de Hidalgo (Mexikó) egyetemek előadóit (2018-ban 17 országból érkeztek hozzánk kutatók). A felsorolt külföldi szakemberek mellett a tudományos kapcsolatokat is erősítik a magyar egyetemek (ELTE, SZTE, DE, PPKE, PE, NKE) résztvevői.

A **XX. Ibero-Amerika Héten** megszervezzük a **VI. Nemzetközi Nyári Egyetemet** (a korábban már 5 alkalommal megrendezettNemzetközi Hallgatói Fórum jogutódjaként). Hagyományainkhoz híven az idei rendezvényen ismételten a szűkebb és tágabb nemzetközi régiónk spanyol és portugál tanulmányokat folytató egyetemi hallgatóinak részvételére számítunk. (2018-ban Csehországból, Szlovákiából, Lengyelországból, Szlovéniából, Szerbiából, Romániából, Bulgáriából és magyar egyetemekről érkeztek hozzánk.) Szintén megrendezésre kerül az **8. Amerikanista Doktoranduszok Országos és Nemzetközi Találkozója is**, mely a fiatal kutatók eredményeinek bemutatását teszi lehetővé tudományos nemzetközi konferencia keretében.

**Ahogy az elmúlt években is – a PTE Ibero-Amerika Hete egy napra** – együttműködve a **Pázmány Péter Katolikus Egyetemmel** – **megjelenik Budapesten is.**

Hagyományainknak megfelelően a 2019. májusi konferencia előadásait a PTE Ibero-Amerika Központja által gondozott ***Iberoamericana Quinqeecclesiensis*** sorozat 17. spanyol és portugál nyelvű kötetében kívánjuk megjelentetni.

A tudományos szimpózium mellett aXX. alkalommal megszervezett Ibero-Amerika Hét keretében 2019-ben is kulturális programokat szervezünk az egyetem, a város és a régió polgárai, valamint középiskolai diákok, egyetemi hallgatók számára. A városi civil szervezetekkel (Pécsi Magyar-Spanyol Társaság), a PTE Külügyi Igazgatóságával, az MTA PAB Ibero-Amerika Munkacsoportjával, a PTE BTK Spanyol és Ibero-amerikai Tanulmányok Tanszékével együtt szervezett egyetemi programok, a spanyol-magyar két tanítási nyelvű képzést is működtető pécsi Kodály Zoltán Gimnáziummal együttműködésben szervezett programjaink összességében valamennyi korosztály, széles közönség számára szólnak.

**Az előző évek során az Ibero-Amerika Hét fővédnökei Magyarország külügyminiszterei** – Kovács László, Somogyi Ferenc, Göncz Kinga, Balázs Péter, Martonyi János és Szijjártó Péter – **voltak**. Közel két évtizedes hagyományainkhoz híven **védnököknek kérjük fel** a **Spanyolország és Portugália nagyköveteit, a GRULA (Latin-Amerikai Nagykövetek Csoportja) soros elnökét, Pécs MJV. Polgármesterét**, **valamint a PTE Rektorát**.

**Kontakt info:**

**Referens: Deák Máté, 30/6952886, deak.mate@pte.hu**

**Helyszín: PTE Egyetemi Könyvtár és Tudásközpont (7622 Pécs, Universitas u. 2/A, 321. Konferenciaterem)**

**Protokollmegnyitó időpontja: 11.00 (Program lásd mellékelve)**

**Esemény jellege: sajtónyilvános, regisztrációhoz nem kötött**